S-459/2006

Mál þetta var höfðað með ákæru lögreglustjórans á Selfossi, dagsettri 15. júní 2006 á hendur V-kk-þgf S-kk-þgf, kt. 000000-0000, Norðurbyggð 4, Þorlákshöfn,

I

fyrir þjófnað með því að hafa í byrjun nóvember 2005 stolið bifreiðinni KO-955 þar sem hún stóð á bifreiðastæði við afgreiðslu Reykjavíkurflugvallar og hagnýta sér bifreiðina til aksturs allt fram til 6. janúar 2006.

Telst brot ákærða varða við 244. gr. almennra hegningarlaga nr. 90/1940 en til vara við 1. mgr. 259. gr. sömu laga.

II

fyrir þjófnað og skjalabrot með því að hafa aðfaranótt fimmtudagsins 3. nóvember 2005 stolið bifreiðinni YU-646 af gerðinni Nissan Patrol árg. 1991, þaðan sem hún stóð á bifreiðastæði við Lyngmóa í Reykjanesbæ og fyrir að hafa skömmu síðar í heimildarleysi og blekkingarskyni fjarlægt skráningar-og verksmiðjunúmer bifreiðarinnar og sett í staðinn skráningar- og verksmiðjunúmer bifreiðarinnar YL-055, sem einnig er af gerðinni Nissan Patrol árg. 1991 og fyrir að slá eign sinni á bifreiðina og hagnýta sér hana sem sína eign, m.a. látið skoða hana hjá Bifreiðaskoðun sem bifreiðina YL-055, gera á bifreiðinni ýmsar breytingar og sprautað hana brúna að neðanverðu, þannig að hún líktist bifreiðinni YL-055 og aka henni sem sinni eigin bifreið a.m.k. 4.779 kílómetra m.a. eina ferð til Egilsstaða, eina til Akureyrar og eina ferð á Snæfellsjökul, allt þar til lögreglan á Selfossi haldlagði bifreiðina við húsleit aðfraranótt þriðjudagsins 13. desember 2005.

Teljast brot ákærða samkvæmt ákærulið II varða við 1. mgr. 157. gr. og 244. gr. almennra hegningarlaga nr. 19/1940.

III

fyrir nytjastuld ökutækis, þjófnað og stórfelld eignaspjöll með því að hafa aðfaranótt miðvikudagsins 7. desember 2005 í heimildarleysi tekið bifreiðina MU-954 af gerðinni Nissan Patrol árg. 1992, þaðan sem hún stóð á bifreiðastæði við Þverás 1 í Reykjavík, með því að brjóta stýrislás bifreiðarinnar og hagnýta sér bifreiðina til aksturs áleiðis að Hádegismóum við Rauðavatn í Reykjavík þar sem bifreiðin hafnaði utan vegar í stórgrýti með þeim afleiðingum að ákoma kom á bílstjórahurð, hægri afturhurð beyglaðist þannig að erfitt var að loka henni, standbretti hægra megin bognaði og fjarlægja síðan úr bifreiðinni öll sæti, öll hurðarspjöld, rúðuþurrkur, sérsmíðaðan framstuðara með ljóskösturum og álkassa aftan á bifreiðinni. Hugðist ákærði hagnýta sér munina i bifreiðina YU-646 sbr. ákærulið II.

Teljast brot ákærða varða við 244. gr., 2. mgr. sbr. 1. mgr. 257. gr. og 1. mgr. 259. gr. almennra hegningarlaga nr. 19/1940.

IV

fyrir brot gegn lögum um olíugjald og kílómetragjald með því að hafa á tímabili, sem um ræðir í ákærulið I, sett litaða olíu á eldsneytisgeymi bifreiðarinnar YU-646 og reyndist vera lituð olía á eldsneytisgeyminum þegar lögreglan á Selfossi haldlagði bifreiðina aðfaranótt þriðjudagsins 13. desember 2005.

Telst brot ákærða varða við 3. mgr. 4. gr. sbr. 4. mgr. 20. gr. laga um olíugjald og kílómetragjald o.fl. nr. 87/2004.

Þess er krafist að ákærði verði dæmdur til refsingar.

Í málinu gerir S-kk-nf G-kk-nf kt. 000000-0000 kröfu um að ákærða verði gert að greiða sér kr. 154.000 í skaðabætur vegna skemmda og þjófnaðar á bifreiðinni MU-954 sbr. ákærulið III auk hæstu lögleyfðu vaxta frá birtingu kröfunnar til greiðsludags.

Ákærði sem kom fyrir dóminn þann 26. júlí s.l. játaði brot sín fyrir dóminum. Er játning hans í samræmi við önnur gögn málsins og verður hann sakfelldur fyrir brot sín, en þau eru í ákæru rétt færð til refsiákvæða. Ákærði hefur með háttsemi sinni unnið sér til refsingar.

Farið var með málið samkvæmt ákvæðum 125. gr. laga nr. 19/1991 og var það tekið til dóms án frekari sönnunarfærslu er sækjanda og ákærða, sem óskaði ekki eftir verjanda, hafði verið gefinn kostur á að tjá sig um lagaatriði og ákvörðun viðurlaga.

Ákærði sem er 25 ára hefur hlotið 8 refsidóma og tvisvar gengist undir lögreglustjórasáttir.

Samkvæmt sakarvottorði ákærða gekkst hann undir lögreglustjórasátt þann 18. nóvember 1999, fyrir umferðarlagabrot með greiðslu sektar að fjárhæð kr. 25.000 auk sviptingu ökuréttinda í 2 mánuði. Þann 2. október 2001 hlaut ákærði 60 daga fangelsisdóm skilorðsbundinn í 2 ár fyrir að nota skjal í blekkingarskyni og nytjastuld. Þann 7. nóvember 2001 hlaut ákærði dóm, 16.000 króna sekt fyrir umferðarlagabrot auk sviptingu ökuréttinda í 3 mánuði. Þann 28. nóvember 2001 gekkst ákærði undir viðurlagaákvörðun með sekt að fjárhæð kr. 9.000 fyrir gripdeild. Þann 6. mars 2003 hlaut ákærði 12 mánaða fangelsisdóm, þar af 9 mánuði skilorðsbundna í 3 ár fyrir brot gegn 244., 1. mgr. 155., 248., 244. sbr. 20., 1. mgr. 259., 148., 1.mgr. 257., 157. gr. almennra hegningarlaga, 3. mgr. 14., 1. mgr. 48. og 2. mgr. 37. gr. umferðarlaga. Þann 30. september 2003 hlaut ákærði dóm í Retten í Kolding í Danmörku, fangelsi í 20 daga fyrir brot gegn 244. gr. almennra hegningarlaga, (líkamsárás). Þann 14. júní 2004 hlaut ákærði dóm í Vestre Landsret í Danmörku, 10 mánaða fangelsi fyrir brot gegn 1. mgr. 119. og 1. mgr. 288. gr. hegningalaga, (rán) og í Kriminalretten í Vejle í Danmörku þann 15. apríl 2004 var ákærða vísað úr landi í Danmörku í 5 ár með vísan í dóm Héraðsdóms Reykajvíkur frá 6. mars 2003. Þann 14. september 2004 hlaut ákærði dóm í Horsens í Danmörku 20 daga fangelsi fyrir brot gegn 1. mgr. 124. gr. og 1. mgr. 21. gr. hegningarlaga ( flóttatilraun). Þann 14. apríl 2005 hlaut ákærði dóm fyrir Héraðsdómi Suðurlands 75.000 króna sekt fyrir brot gegn 1. mgr. 217. gr. almennra hegningarlaga og þann 26. janúar 2006 hlaut ákærði dóm fyrir Héraðsdómi Reykjavíkur, fangelsi í 10 mánuði skilorðsbundið í tvö ár fyrir nokkur þjófnaðarbrot og brot gegn ávana og fíkniefnalögum nr. 65/1974.

Brot ákærða sem ákært er fyrir í máli þessu eru öll framin áður en dómur gekk í Héraðdómi Reykjavíkur þann 26. janúar 2006. Ber því að ákvarða refsingu ákærða samkvæmt 78. gr. almennra hegningarlaga sem hegningarauka. Samkvæmt 60. gr. almennra hegningarlaga var skilorðshluti dómsins frá 6. mars 2003 dæmur upp og ákærða gerð refsing í einu lagi fyri þann hluta og þau brot sem hann var sakfelldur fyrir í dómi Héraðsdóms Reykjavíkur þann 26. janúar sl. Var í forsendum dómsins tekið tillit til þess að þau brot sem þá var sakfellt fyrir, voru flest framin á árinu 2003 og með vísan til þess þótti rétt að skilorðsbinda dóminn. Í 2. mgr. 244. gr. hegningarlaga segir m.a. að ef sami maður hefur gerst sekur um marga þjófnaði, þá skal refsing að jafnaði ekki vera lægri en 3 mánaða fangelsi. Verður því litið til þess við ákvörðun refsingar. Þá ber einnig að líta til ákvæða 77. og 78. gr. almennra hegningarlaga.

Ákærði hefur játað brot sín án undandráttar. Ákærða var fyrst gerð skilorðsbundin refsing í október 2001. Það skilorð rauf ákærði og var það dæmt upp með dómi 6. mars 2003. Ákærða var aftur gerð skilorðsbundin refsing með dómi 6. mars 2003. Það skilorð rauf ákærði og var það dæmt upp með dómi 26. janúar 2006. Var sá dómur einnig skilorðsbundinn í tvö ár.

Með hliðsjón af sakarferli ákærða og síendurteknum þjófnaðarbrotum svo og dóma vegna ráns og gripdeildar þykir ekki annað fært en að líta til þess að brot sem dæmt er fyrir í þessu máli hefðu haft áhrif á refsiákvörðun í dómi Héraðsdóms Reykjavíkur frá 26. janúar 2006. Að þessu virtu þykir nú refsing ákærða hæfilega ákveðin fangelsi í 12 mánuði en fresta skal fullnustu 9 mánaða fangelsisvistar og fellur hún niður að liðnum 3 árum haldi ákærði almennt skilorð samkvæmt 57. gr. almennra hegningarlaga nr. 19/1940.

Í málinu gerði S-kk-nf G-kk-nf kt. 000000-0000 kröfu um að ákærði greiði sér kr. 154.000.- í skaðabætur vegna skemmda á bifreiðinni MU-954 auk hæstu lögleyfðra vaxta frá birtingu kröfunnar til greiðsludags. Ákærði viðurkenndi bótakröfuna fyrir dómi og taldi hana sanngjarna. Samkvæmt því ber ákærða að greiða umkrafðar skaðabætur ásamt dráttarvöxtum frá birtingu kröfunnar til greiðsludags.

Enginn sakarkostnaður hlaust af máli þessu.

Af hálfu ákæruvaldsins sótti málið Ó-kk-nf H-kk-nf K-kk-nf sýslumaður.

Á-kvk-nf G-kvk-nf héraðsdómari kveður upp dóm þennan.

Dómsorð:

Ákærði, V-kk-nf S-kk-nf, sæti fangelsi í 12 mánuði en fresta skal fullnustu 9 mánaða refsingarinnar og hún falla niður að liðnum 3 árum haldi ákærði almennt skilorð 57. gr. almennra hegningarlaga.

Ákærði greiði S-kk-þgf G-kk-þgf skaðabætur kr. 154.000.- ásamt dráttarvöxtum frá 26. júlí 2006 til greiðsludags.

Á-kvk-nf G-kvk-nf.